text: Annika er ikke til at stoppe - fem æg i Smedager
  13 maj 2017 kl. 12.39
  Der er nu fem befrugtede æg i Tommy og Annikas rede. Mon de kan opfostre dem allesammen?
  Tommy og Annika får travlt om en månedstid. Der er nemlig hele fem unger på vej - indtil videre!
  Spørgsmålet er, om storkeparret har gabt over mere end de kan sluge.
  Mogens Lange, storkeekspert, storkene.dk: "Hvis det bliver trængt med føden, stiller vi mad frem til dem. Det er jo ikke særlig naturligt, men storken er utrolig sjælden som ynglefugl i Danmark, så vi vil gerne have alle dem vi kan få"
  Det kræver en del føde at opfostre så mange unger. Føde, der kan være svært at finde i sommertiden.
  - Lige på denne årstid står kornet og rapsmarkerne meget højt. Det kan gøre det meget besværligt for storkene at finde føde nede på jorden, siger Mogens Lange, storkeekspert, storkene.dk, til TV SYD.
  Men skulle Tommy og Annika få problemer til juni, er der hjælp at finde. 
  - Så mange unger har ikke en chance for at overleve uden hjælp. Hvis det bliver trængt med føden, stiller vi mad frem til dem. Det er jo ikke særlig naturligt, men storken er utrolig sjælden som ynglefugl i Danmark, så vi vil gerne have alle dem vi kan få. Så håber vi jo selvfølgelig, at de storkeunger kommer tilbage til Danmark og yngler videre, siger Mogens Lange.
  Rekorden for storkeæg i Danmark lige nu holdes af et storkepar i Roskilde, der har lagt syv befrugtede æg.
  Men Tommy og Annika haler lige så langsomt ind på dem...
  